Senekal: DA gaan Malema, Paulsen ook by polisie verkla | Maroela Media
Senekal: DA gaan Malema, Paulsen ook by polisie verkla
Die DA gaan Julius Malema, EFF-leier, en EFF-LP Nazier Paulsen strafregtelik verkla oor plasings op sosiale media.
Natasha Mazzone, DA-hoofsweep, het gesê sy sal Maandag klagte van aanhitsing tot geweld by die Kaapstadse polisiestasie aanhangig maak.
Die DA het vroeër gesê hy gaan Malema en Paulsen ook by die parlement se etiekkomitee verkla oor hul uitlatings op sosiale media rakende die gebeure wat Dinsdag buite die Senekal-landdroshof in die Vrystaat ontvou het.
Malema het Woensdag 'n video van boere voor en in die landdroshof getwiet met die byskrif: "Magwala a chechele morago! (Lafaards beweeg na agter) Vegters val aan!"
Paulsen het op sy beurt later 'n foto van 'n masjiengeweer met die onderskrif "Maak gereed!" geplaas.
Malema het Saterdag ook 'n foto van 'n masjiengeweer op Twitter gelaai.
"Hierdie opruiende uitsprake is 'n ernstige oortreding, veral deur parlementslede wat gebonde is aan 'n eed van die amp," het Mazzone gesê.
"In watter grondwetlike demokrasie in die wêreld sal verkose openbare verteenwoordigers toegelaat word om rasse-oorlogvoering openlik aan te wakker? Die DA sal nie toelaat dat dit hier gebeur nie. Hierdie soort retoriek het geen plek in ons land nie."
Daar is ook 'n beroep op Bheki Cele, minister van polisie, gedoen om teen Malema en Paulsen op te tree en te verseker dat hul oorlogspraatjies en aanhitsing tot geweld strafregtelik ondersoek word.
Mazzone het ook versoek dat pres. Cyril Ramaphosa die EFF in die openbaar veroordeel en dat die parlement hulle ondersoek en stappe doen.
"Malema en sy boewe het te lank met hierdie soort gedrag weggekom. In die afwesigheid van verantwoordbaarheid vir hul optrede en uitsprake, voel hulle toenemend aangemoedig om te sê en te doen wat hulle wil. Suid-Afrikaners is siek en sat daarvoor."
Dit is volgens Mazzone tyd dat Malema en ander verantwoordbaar gehou word en dat die minister van polisie en die president hul stilte hieroor verbreek. "Die DA sal nie rus totdat dit gebeur nie."
DA Julius Malema Senekal
Vierjarige se lyk in boks gekry
Dís hoe vinnig brande tussen plakkershutte versprei
Cyril en Cele bly mos dood stil! Te slapgat om iets te doen met rooi petters! Laat ons boere so iets sê dan sit ons. Kyk na Andre hy word aan gekla van terrorisme regtig. Tsek man tsek julle maak naar verby
En daar gaan niks van kom nie…glo my !
Ek like vir Mazzone…. Sy gaan veg…..
Die eff het nie die ghoens nie. Bedaar maar
Ramaphosa vir Malema repudieer. Hy het dit nog nooit en SAL dit ook nooit doen nie. Behalwe dat hy vrek bang is vir daai pateet stem hy met hom saam